To af de fire anholdte i sagen om rambuktyveriet blev mandag aften varetægtsfængslet, mens politiet stadig leder efter tyvekosterne.

Midt- og Vestjyllands Politi er stadig i fuld gang med efterforskningen af det rambuktyveri, der natten til mandag gik ud over en guldsmedeforretning i Hurup. - Vi har masser af tekniske spor, som vi skal undersøge, siger Erik Krogh Pedersen, der er kriminalassistent ved politiet i Thisted. Samtidig leder politiet efter kosterne fra tyveriet, der endnu ikke er fundet. Det er endnu uvist, hvor meget tyvene fik med fra rambuktyveriet, men man forventer ikke, at udbyttet har været særligt stort. Til gengæld er der sket store skader på butiksbyggeriet. Rambuktyveriet foregik nemlig med en stjålet traktor, som gentagne gange blev kørt ind i bygningen med det resultat, at dele af murværket blev revet ned. Midt- og Vestjyllands Politi anholdt kort efter fire unge mennesker i alderen 16 til 25 år i en nærliggende lejlighed. Mandag aften blev de fire fremstillet i grundlovsforhør, hvor to mænd på 16 og 20 år blev varetægtsfængslet. Alle fire nægtede sig skyldige forud for grundlovsforhøret. En 21-årig kvinde blev løsladt ligesom en 25-årig mand slap for varetægtsfængsling. Politiet har imidlertid kæret den 25-åriges løsladelse, og det forventes at Landsretten tager stilling til den kærring tirsdag. Kriminalassistent Erik Krogh Pedersen vil ikke fortælle detaljeret om sagen, men han forklarer, at kæringen af den 25-åriges løsladelse kommer, fordi politiet kender ham fra lignende sager om såkaldt berigelseskriminalitet. Derfor mener politiet, at der er mulighed for, at den 25-årige vil lave lignende kriminalitet igen. Har du oplysninger i sagen, kan du kontakte Midt- og Vestjyllands Politi på telefon 114.